

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, fakss 65071161, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.1 | 2018.gada 18.janvarī |

**1.§**

# Par telpu nodošanu bezatlīdzības lietošanā

Ogres novada pašvaldības Suntažu pagasta pārvaldē (turpmāk tekstā – Pārvalde) saņemts biedrības “Suntalniece”, reģistrācijas Nr.40008132077, vadītājas Annas Volkovas 2017.gada 5.decembra iesniegums (reģistra Nr. 2.1.-12/261, 05.12.2017.) ar lūgumu piešķirt bezatlīdzības lietošanā telpas Suntažu kultūras nama 3.stāvā. Telpas nepieciešamas, lai biedrība varētu realizēt savu biedrības darbību. Pārvaldē 2017.gada 7.decembrī saņemts biedrības “Suntalniece”, reģistrācijas Nr.40008132077, vadītājas Annas Volkovas 2017.gada 7.decembra iesniegums (reģistra Nr. 2.1.-12/263, 07.12.2017.), kurā sniedz papildus informāciju par telpu izmantošanas mērķiem.

Nekustamais īpašums “Tautas nams“, adrese Suntaži, Suntažu pag., Ogres nov. (kadastra numurs 74880030671), ierakstīts Suntažu pagasta zemesgrāmatas nodalījumā Nr.100000481868, īpašuma tiesības nostiprinātas Ogres novada pašvaldībai.

Biedrībai “Suntalniece”, reģistrācijas Nr. 40008132077, ar Valsts ieņēmuma dienesta 2011.gada 11.maija lēmumu Nr. 8.14-6/32881 piešķirts sabiedriskā labuma organizācijas statuss darbības jomās: kultūras veicināšana, pilsoniskas sabiedrības attīstība, izglītības veicināšana.

Biedrība ar 2017.gada 7.decembra iesniegumu informē Pārvaldi, ka telpas plāno izmantot tikšanos organizēšanai ar dažādu nozaru speciālistiem – nodokļu jautājumu speciālistiem, skaistumkopšanas jautājumu speciālistiem, veselīga dzīves veida veicināšanas speciālistiem. Plāno organizēt arī nodarbības jaunu iemaņu un prasmju apgūšanai.

Ēkā “Tautas nams” atrodas vairākas telpas, kuras tiek izmantotas Suntažu kultūras nama vajadzībām. Telpas Nr.65 un Nr.66 Suntažu kultūras nama vajadzībām pastāvīgi netiek izmantotas, līdz ar to ir iespējams telpas nodot bezatlīdzības lietošanā biedrībai “Suntalniece”.

Publiskas personas finanšu līdzekļu un mantas izšķērdēšanas likuma (turpmāk Likums) 2.panta pirmā daļa nosaka, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilsts ārējos normatīvajos aktos paredzētajam mērķim, kā arī normatīvajos aktos noteiktajai kārtībai.

Likuma 5.panta pirmā daļa un otrās daļas 41.punkts nosaka, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā, izņemot gadījumus, kad pašvaldība savu mantu nodod lietošanā sabiedriskā labuma organizācijai.

Likuma 5.panta trešā daļa nosaka, ja publiskas personas mantu nodod bezatlīdzības lietošanā par to tiek pieņemts lēmums, bet likuma 5.panta ceturtā un piektā daļa nosaka, ka lēmumu par pašvaldības mantas nodošanu bezatlīdzības lietošanā sabiedriskā labuma organizācijai pieņem pašvaldības dome. Publiskās personas mantu bezatlīdzības lietošanā sabiedriskā labuma organizācijai nodod uz laiku, kamēr attiecīgajai biedrībai ir sabiedriskās organizācijas statuss, bet ne ilgāk par 10 gadiem.

Pamatojoties uz likuma “Par pašvaldībām” 21.panta pirmās daļas 27.punktu, 15.panta pirmās daļas 5. un 6.punktu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 4.1 punktu, trešo, piekto un sesto daļu,

**balsojot: PAR –** 14 balsis (E.Helmanis, G.Sīviņš, E.Strazdiņa, A.Purviņa, J.Iklāvs, J.Laizāns, J.Laptevs, S.Kirhnere, A.Mangulis, Dz.Žindiga, Dz.Mozule, M.Siliņš, M.Leja, E.Bartkevičs), **PRET –** nav, **ATTURAS –** nav,

Ogres novada pašvaldības dome **NOLEMJ:**

1. **Nodot** bezatlīdzības lietošanā sabiedriskā labuma organizācijai biedrībai “Suntalniece”, reģistrācijas Nr. 40008132077, juridiskā adrese “Tautas nams“, Suntaži, Suntažu pag., Ogres nov., Ogres novada pašvaldībai piederošās nedzīvojamās telpas ar kopējo platību 21,9 m2 (saskaņā ar pielikumu Nr.1 telpas Nr.65 un Nr.66) ēkā “Tautas nams”, Suntaži, Suntažu pag., Ogres nov. Bezatlīdzības lietošanā nododamo telpu bilances vērtība ir EUR 0 (nulle).
2. **Noteikt** telpu lietošanas mērķi – pilsoniskas sabiedrības attīstība, kultūras veicināšana, izglītības veicināšana, uz laiku – 5(pieci) gadi.
3. **Noteikt, ka** līgums par bezatlīdzības lietošanu tiek izbeigts un nedzīvojamās telpas nododamas atpakaļ, ja:
   1. telpas tiek izmantotas pretēji tā nodošanas bezatlīdzības lietošanā mērķim vai tiek pārkāpti Līguma noteikumi;
   2. biedrībai „ Suntalniece” tiek anulēts sabiedriskā labuma organizācijas statuss;
   3. telpas ir nepieciešamas Ogres novada pašvaldībai savu funkciju nodrošināšanai.
4. **Uzdot** Suntažu pagasta pārvaldes vadītājam Valdim Ancānam organizēt un veikt telpu nomas līguma (lēmuma pielikums Nr.2) noslēgšanu viena mēneša laikā no lēmuma pieņemšanas dienas.
5. **Kontroli** par lēmuma izpildi uzdot Ogres novada pašvaldības domes izpilddirektoram.

(Sēdes vadītāja,

domes priekšsēdētāja E.Helmaņa paraksts)

*Lēmums stājas spēkā 2018. gada 19.janvārī*